Бакы Өмүралиев

Кыргыз ССРинин искусствосуна эмгек сиңирген ишмер 
Бакы Өмүралиев  – драматург, театр артисти, киноактер Кыргыз Республикасынын адабиятына жана искусствосуна эмгек сиңирген ишмер.

Өмүр баяны
Бакы Өмүралиев Жумгал районундагы Жаңы-Арык айылында 1932-жылы 1-январда туулган.

Ата-энесинен эрте ажырап, 1941-жылдан 1949-жылга чейин Чаектеги балдар үйүндө тарбияланган. 1951-жылы Чаек орто мектебин аяктаган. 1955-жылы Ташкент шаарындагы А.Островский атындагы театр өнөрү институтун бүтүргөн. Ал эми 1973–1975-жылдардын ичинде чейин Москвадагы СССР Жазуучулар союзунун алдындагы Жогорку адабият курсунун угуучусу болгон.

1955–1973-жж. чейин Б.Өмүралиев Кыргыз академиялуу драма театрында актер, 1975–1984-жылдары Кыргызстан Жазуучулар союзунун башкармалыгынын катчысы жана адабий кеңешчиси болуп, 1986-жылдан Кыргыз ССРинин Маданият министрлигинин системасында эмгектенген.

Б.Өмүралиев адабий чыгармачылык менен 1960-жылдан баштап алектене баштаган. Ал «Ата сөзү – ар намыс», “Унутулгус күндөр», «Мен билем, тоолор билет», «Жаңырык», «Жолчубектин көпүрөсү» ж.б. пьесаларды жараткан жана аларды «Жаңырык» аттуу тандалма пьесалардын жыйнагына киргизип басып чыгарган. 
Б.Өмүралиев кийинки жылдары Ч.Айтматовдун чыгармалары боюнча балдар үчүн «Найман эне», «Бугу эне» деген пьесаларды жаратып, аларды көрүүчүлөр жылуу кабыл алган. «Найман эне» пьесасы 1996-жылы I7 өлкө катышкан Ташкент фестивалында башкы сыйлык Гран-Прини жеңип алган.

«Мансуровдун үй-бүлөсү» пьесасы Советтик драматургиянын үлгүсү катары Москвада басылып чыккан бир томдукка кирген.

Анын «Мен билем, тоолор билет» аттуу драмасы орус, украин тилдеринде жарык көргөн. Б.Өмүралиевдин калемине Кыргыз мамлекеттик искусствосунун өсүшүндөгү көйгөйлөргө, кыргыз театрынын жана кино искусствосунун көрүнүктүү ишмерлеринин чыгармачылыктарына арналган бир катар публицистикалык макалалар таандык.

1971-жылдан СССР Жазуучулар союзунун мүчөсү. 
1982-жылдан СССР Кинематографисттер союзунун мүчөсү.

Пьесалары
Ата сөзү – ар намыс 
Унутулгус күндөр  
Мен билем, тоолор билет  
Жаңырык  
Жолчубектин көпүрөсү 
Шаа мүйүзү менен 
Биринчи келгин 
Эсирген ата – эрксиз кыз 
Ырайымсыз ынтымак 
Найман эне  

ЖАРЫК КӨРГӨН КИТЕПТЕРИ 
Кыргыз тилинде
Жаңырык: Драмалар. - Ф.: Кыргызстан, 1979. - 132 б. 
Мен билем, тоолор билет: Драмалар.  Ф.: Кыргызстан, 1982.  192 б.
Пьесалар. - Ф.: Кыргызстан, 1984, - 350 б. 
Орус тилинде 
Знаю я, знают горы: Драма.  М.: ВУОАП, 1971.  60 с.
Башка элдердин тилдеринде
Знаю я, знают горы: Драма.  Киев: 1972.  78 с.  укр.

Сыйлыктары
«Эмгектеги артыкчылыгы үчүн» медалы
Кыргыз ССР Жогорку Советинин Ардак грамотасы
Кыргызстан ЛКЖС БКнын Ардак грамотасы менен сыйланган

Колдонулган адабият
Нарын облусу. Энциклопедия. Бишкек, 1995.
Ж.Кулмамбетов Театр дүйнөсүндө: Шык ажары. – Ф.: Кыргызстан, 1987. – 168 б.

Категория:Кыргыз театры
Категория:Кыргыз адабияты
Категория:Кыргыз маданияты
Категория:Адабият
Категория:Драматургия
Категория:Кыргыз драматургиясы
Категория:Кыргыз Республикасынын жазуучулары
Категория:Ташкент театр институту
Категория:СССР
Категория:Театр
Категория:Драматургдар
Категория:Кыргыз киносу
Категория:Кыргыз таануу
Категория:Кыргыз жазуучулары
Категория:Нарын облусу
Категория:Жазуучулар
Категория:Көркөм өнөр
Категория:Искусство
Категория:Маданият